Kevadised kindad ei kata kauneid käsi!  Kudusin need piibelehemustriga kindad Kerstile, kes leidis nende jaoks oivalise lõnga - 70 osa kidmohääri ja 30 osa siidi. Selline lõng lausa paitab käsi.    Mustriks valisin õiteta piibelehekirja. Kui kindad valmis said, tundus meile mõlemale, et midagi nagu oleks veel puudu ...  pärlid muidugi. Õnnekombel mahtus see imepeenike kidsilk lõng pärlinõela silmast läbi ja seega said pärlid tikitud lõngaga.    Mantlivarruka alt ei paista kahjuks äärepits, mis sai kootud haapsalu salli reegleid järgides eraldi ja siis külge silmatud.    Poolkinnaste juurde kudusin ka väikese bareti. Selle pildile püüdmiseks jäi mul seekord, kui Kerstiga aias märtsikellukesi imetlesime, lihtsalt oskustest vajaka. Aga muster sai samuti pitsiline ja pärleid lisasin peoga!